Anne Rohweder
Anne Rohweder er en dansk industriel grafiker; uddannet fra Den Grafiske Højskole (fra 2008 Danmarks Medie- og Journalisthøjskole) 1967.
Anne Rohweder oprettede sin egen tegnestue i 1967 og var sideløbende hermed ansat som grafisk leder på Politisk Revy 1969-72, Gjellerups Forlag 1972-80 og Teknologisk Institut 1980-84. Hun har desuden været ekstern lektor på Roskilde Universitetscenter 1972-2002, Danmarks Biblioteksskole (fra 2010 Det Informationsvidenskabelige Akademi) 1973-2005, Danmarks Designskole 1994-2004 og Designskolen Kolding 1992-2004.
Blandt flere tillidsposter har Anne Rohweder været medlem af Forening for Boghaandværks hovedbestyrelse 1972-93 og af uddannelsesrådet på Den Grafiske Højskole (fra 2008 Danmarks Medie- og Journalisthøjskole 1990-94. Siden 2004 har hun desuden været engageret som mentor i KVINFO. Fra 1990 til 1996 har Anne Rohweder siddet i bestyrelsen af Bergiafonden.
Anne Rohweder arbejder med stort set alle slags grafiske designopgaver og har sammen med sin mand, arkitekt Per Jyllnor, del i flere arkitektopgaver både i Danmark og Sverige. Mest kendt i offentligheden er nok hendes bogarbejder, især hendes præmierede tilrettelægning af store værker som Hakon Lunds C.F. Hansen, 1-2 (1995) og Nils-Ole Lunds Arkitekt Henning Larsen (1996) samt Carsten Niebuhrs rejsedagbøger, Carsten Niebuhrs rejsebeskrivelse fra Arabien og andre omkringliggende lande I-II (2003-05). I publikationen Rohweders Typografisk Lommebog (2003) giver hun gode råd til den uerfarne bogtilrettelægger om alle faser i en bogs produktion
I forlængelse af sin karriere specielt som bogtilrettelægger har Anne Rohweder gennem sit langvarige, pædagogiske virke på de fleste danske læreanstalter med grafiske undervisningsfag inspireret generationer af yngre fagfæller med sit fags høje kvalitetskrav og formidlet glæden ved godt grafisk design.